SKRIFTLIG FORESPØRGSEL E-1292/02

af Patricia McKenna (Verts/ALE) til Kommissionen

(7. maj 2002)

Om: Havnen i Castellón

Havnemyndighederne i Castellón(1) har for nylig påbegyndt udvidelsen af havnen i Castellón. I forbindelse med vurderingen af projektets indvirkninger på miljøet undlod generaldirektoratet for miljøkvalitet og -evaluering at orientere borgerne samt de forskellige organisationer og organer i Almassora(2) til trods for, at denne kommune er den, der er mest berørt af havnen og dens forskellige udvidelser(3). Af undersøgelsen af de miljømæssige konsekvenser fremgik det, at havneudvidelsen fuldstændig ville forhindre aflejringerne langs kysterne i nærheden af havnen. Denne strækning omfatter kysten ved Almassora og floden Mijares' udmunding (Les Goles). Valencias lokalregering har foreslået, at flodmundingen medtages under de såkaldte særligt beskyttede områder og lokaliteter af fællesskabsbetydning(4).

Til trods for, at kysten ved Almassora har været udsat for erosion og tilbagetrækning af kystlinjen som følge af havnen i Castellón og dens udvidelser, indeholdt undersøgelsen af indvirkningerne på miljøet ingen analyse af havneudvidelsens konsekvenser for Les Goles, der er truet af risiko for oversvømmelse og indtrængning af havvand(5). I miljøundersøgelsen fastslås det, at der findes bevoksninger af Posidonia oceanica mindre end 1 km fra havnen i Castellón, men man kommer ikke nærmere ind på, hvilke følger dumpningerne i havet og ændringen af strømforholdene vil få for denne bevoksning. Undersøgelsen er endvidere selvmodsigende, idet den indeholder oplysninger om de negative følger, som havnen har haft for denne plante, og samtidig benægtes det, at dette vil være tilfældet fremover. De fremførte argumenter forekommer at være usammenhængende og i strid med direktiv 92/43/EØF(6). I undersøgelsen tages der heller ikke højde for bestemmelserne i direktiv 97/11/EF(7), nærmere betegnet i bilag IV, punkt 5 (forebyggende foranstaltninger), og artikel 5, stk. 3, led 4 (alternativer). Heller ikke i erklæringen om indvirkningerne på miljøet er der taget hensyn til ovennævnte spørgsmål til trods for de mere end 2 000 klager, der i nogle tilfælde er indbragt.

1. Hvilke skridt agter Kommissionen at tage for at beskytte Les Goles? Og hvilke skridt agter den at tage for at beskytte, bevare og genskabe bevoksningerne af Posidonia oceanica ganske få meter fra havnen i Castellón?

2. Er der efter Kommissionens opfattelse ikke tale om uregelmæssigheder i inddragelsen af offentligheden i forbindelse med vurderingen af projektets indvirkninger på miljøet?

3. Finder Kommissionen ikke, at der er tale om uregelmæssigheder i miljøvurderingen, for så vidt angår konsekvenserne for Les Goles og posidonia-bevoksningerne samt med hensyn til de forebyggende foranstaltninger og alternativer?

4. Mener Kommissionen ikke, at eventuel EU-støtte til dette projekt bør indefryses, indtil der er sket en afklaring af alle de ovennævnte forhold?

(1) Offentligt organ under det spanske ministerium for indenlandsk udvikling.

(2) Kommune, som ligger umiddelbart syd for Castellón.

(3) Dette faktum anerkendes endog i erklæringen om havneudvidelsens indvirkninger på miljøet (Boletín Oficial del Estado nr. 224 af 18. september 2001).

(4) I området Les Goles er der registreret over 50 fuglearter omfattet af bilag II i direktiv 79/409/EØF (EFT L 103 af 25.4.1979, s. 1).

(5) Denne trussel erkendes af lokalregeringen i dokumentet om vådområder i Valencia-regionen Catálogo de zonas húmedas de la Comunidad Valenciana fra juni 2000, s. 17.

(6) EFT L 206 af 22.7.1992, s. 7.

(7) EFT L 73 af 14.3.1997, s. 5.

Svar afgivet på Kommissionens vegne af Margot Wallström

(4. juli 2002)

Kommissionen er bekendt med de nævnte forhold, idet den har modtaget tre klager om samme projekt.

Som led i behandlingen af klagerne har Kommissionen henvendt sig til de spanske myndigheder for at få deres bemærkninger til de påklagede forhold samt yderligere oplysninger om projektet.

De spanske myndigheder har for ganske nylig fremsendt et svar, som for øjeblikket analyseres af Kommissionen. Indtil resultatet heraf foreligger, kan Kommissionen ikke udtale sig om, hvorvidt der er tale om en eventuel ukorrekt anvendelse af den gældende EU-lovgivning.

Kommissionen vil tage hensyn til de oplysninger, den har modtaget fra det ærede medlem, og vil tage de nødvendige skridt til at sikre, at EU-lovgivningen overholdes i det forteliggende tilfælde.

De spanske myndigheder har indgivet en ansøgning om samfinansiering af projektet udvidelse af havnen i Castellón under Den Europæiske Fond for Regionaludvikling (EFRU) som led i det integrerede operative program for regionen Valencia i tidsrummet 2000-2006. Fællesskabets bidrag skal andrage 10 057 000 EUR, svarende til 17,4 % af de forventede samlede omkostninger i forbindelse med projektet. Denne ansøgning er ved at blive gennemgået af Kommissionen.

Kommissionen skal erindre om, at i henhold til Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1) skal ethvert projekt, som er genstand for samfinansiering under EFRU, være i overensstemmelse med EU-retten, herunder miljøbeskyttelsesbestemmelserne.

(1) EFT L 161 af 26.6.1999.